VSRS Sklep V Ips 1/2022
Sodna praksa Vrhovnega sodišča, 2023-02-15

Franc Seljak (preds.), dr. Damjan Orož (poroč.), Magda Teppey

CIVILNO PROCESNO PRAVO - USTAVNO PRAVO - ZAVAROVALNIŠTVO

prepoved uresničevanja pravic iz delnic - izvedba glavne obravnave - prekinitev postopka - zahteva za oceno ustavnosti

Vrhovno sodišče je v skladu s 156. členom Ustave in prvim odstavkom 23. člena Zakona o ustavnem sodišču (ZUstS) revizijski postopek prekinilo zaradi začetka postopka za oceno ustavnosti 448. člena ZZavar-1.

Revizijski postopek se prekine do odločitve Ustavnega sodišča Republike Slovenije o zahtevi za oceno ustavnosti 448. člena Zakona o zavarovalništvu (ZZavar-1).

1. Agencija za zavarovalni nadzor (v nadaljevanju toženka) je z odločbo št. 40100-3/2020-15 z dne 20. 1. 2021 (1) ugotovila, da ima neupravičeni pridobitelj kvalificiranega deleža družba A. Ltd (prva tožnica) delnice v B. zavarovalnici d. d. (zavarovalnica) v svojem imenu in za račun neupravičenega posrednega imetnika družbe C. (tretja tožnica); tretja tožnica je položaj neupravičenega imetnika pridobila v trenutku, ko je delnice zavarovalnice v svojem imenu in za račun tretje tožnice pridobila družba D. s.r.l. (druga tožnica); (2) prvi in drugi tožnici je prepovedala uresničevanje vseh pravic iz delnic zavarovalnice, ki presegajo 10 % delež v osnovnem kapitalu zmanjšan za eno delnico; (3) zavarovalnici pa je prepovedala, da neupravičenima imetnikoma omogoči uresničevanje pravic iz delnic, ki presegajo omenjeni delež.

2. Upravno sodišče je tožbo zavrnilo (I. točka izreka). Odločilo je, da vsaka stranka trpi svoje stroške postopka (II. točka izreka).

3. Na predlog tožnic je Vrhovno sodišče Republike Slovenije s sklepom V DoR 1/2022 z dne 12. 7. 2022 dopustilo revizijo glede vprašanj: (1) Ali je v skladu z 22. členom Ustave Republike Slovenije (Ustave) in 6. členom Evropske konvencije o varstvu človekovih pravic in temeljnih svoboščin (EKČP) postopanje sodišča, ki v upravnem sporu zoper odločbo Agencije za zavarovalni nadzor na podlagi določbe 448. člena Zakona o zavarovalništvu (ZZavar-1) izda sodbo brez izvedbe glavne obravnave, pri tem pa ne navede posebnih razlogov za opustitev izvedbe glavne obravnave, kljub zahtevi tožeče stranke, da se obravnava izvede?; (2) Ali je v skladu z 22. členom Ustave in 6. členom EKČP postopanje sodišča, ki izda sodbo na seji, pri tem pa ne upošteva in se v obrazložitvi tudi ne opredeli do navedb v pripravljalni vlogi stranke, ki je bila poslana priporočeno po pošti na sodišče pred izvedbo seje, na kateri se je odločalo?

4. Tožnice so v zakonskem roku vložile revizijo, v kateri so uveljavljale „kršitev ustavnih in konvencijskih jamstev poštenega sojenja“ glede dopuščenega revizijskega vprašanja. Vrhovnemu sodišču so predlagale, da ugodi reviziji, izpodbijano sodbo razveljavi in zadevo vrne Upravnemu sodišču v novo sojenje. Priglasile so stroške revizijskega postopka.

5. Toženka je v odgovoru na revizijo predlagala njeno zavrnitev. Priglasila je stroške tega odgovora.

7. V 448. členu ZZavar-1 je določeno, da sodišče (v postopku sodnega varstva) odloča brez glavne obravnave. Pristojno sodišče v smislu navedenega določila je Upravno sodišče Republike Slovenije (prim. 443. člen ZZavar-1).

8. Določba 448. člena ZZavar-1 je po presoji Vrhovnega sodišča v nasprotju z 22. členom Ustave, saj ne dovoljuje izvedbe glavne obravnave v postopku sodnega varstva proti odločbam Agencije za zavarovalni nadzor (to je v upravnem sporu).

9. Vrhovno sodišče je zato v skladu s 156. členom Ustave in prvim odstavkom 23. člena Zakona o ustavnem sodišču (ZUstS) revizijski postopek prekinilo zaradi začetka postopka za oceno ustavnosti 448. člena ZZavar-1.

10. Postopek se bo nadaljeval po odločitvi Ustavnega sodišča.

11. Sklep je bil sprejet soglasno (sedmi odstavek 324. člena ZPP).

Zakon o zavarovalništvu (2015) - ZZavar-1  - člen 448

Zakon o ustavnem sodišču (1994) - ZUstS  - člen 23

Ustava Republike Slovenije (1991) - URS  - člen 22, 156

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.